Ikke alene ved at afskaffe forsvarsforbeholdet. Hvis man vil ændre samarbejdet på forsvarsområdet fra mellemstatsligt til overstatsligt – altså overgive magt til EU, så Danmark eksempelvis ikke længere bestemmer over egne soldater – kræver det en traktatændring.
Det fordrer, at alle 27 medlemslande ønsker at afgive deres suverænitet, og det er ikke tilfældet på nuværende tidspunkt. Hvis man alligevel forestiller sig et scenarie, hvor alle lande ønsker en traktatændring, vil det stadig kræve en ny folkeafstemning i Danmark at få gennemført.
I flere lande vil det samtidig kræve en ændring af Grundloven, hvilket er en langstrakt og besværlig proces.